О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ УГОВОРА

Разлози за потврђивањe Уговора о гаранцији (Пројекат техничко-путничке станице (ТПС) Земун – фаза 2) између Републике Србије и Европске банке за обнову и развој, потписаног 9. октобра 2018. године у Београду (у даљем тексту: Уговор о гаранцији), садржани су у чињеници да је Европска банка за обнову и развој спремна да одобри зајам од 22 милиона евра за финансирање друге фазе Пројекта техничко-путничке станице (ТПС) Земун, под условом да Република Србија гарантује за обавезе Акционарског друштва за железнички превоз путника „Србија Воз”, Београд као зајмопримца по Уговору о зајму (Пројекат техничко-путничке станице (ТПС) Земун – фаза 2) између Акционарског друштва за железнички превоз путника „Србија Воз”, Београд и Европске банке за обнову и развој (у даљем тексту: Уговор о зајму), који је такође, потписан 9. октобра 2018. године.

Акционарско друштво за железнички превоз путника „Србија Воз”, Београд започело је реализацију пројекта иновације комплекса техничко-путничке станице (ТПС) Земун (у даљем тексту Пројекат), подељеног у две фазе, који се финансира средствима зајма Европске банке за обнову и развој (у даљем тексту: Банка), уз државну гаранцију.

Пројекат подразумева изградњу функционалне целине за негу и одржавање железничких возних средстава за превоз путника и измештање са садашње локације у Савском амфитеатру и ослобађање заузетих површина у централној градској зони.

Циљ реализације Пројекта је да се на локацији ТПС Земун изграде сви потребни објекти, колосеци, постројења, опрема и инсталације у функцији неге, одржавања и очекивања рада возних средстава за превоз путника, са капацитетима у складу са очекиваним обимом рада. Такође, финансираће се реконструкција и санација постојећих објеката и инфраструктуре (горњи и доњи строј пруге) и завршетак радова на започетим објектима.

У комплексу ТПС Земун предвиђена је комплетна обрада путничких кола и елетромоторних гарнитура (ЕМГ), као и намирење и дневни прегледи, сервис, нега локомотива у обрту, јединствен линијски технолошки процес који обједињава све видове одржавања, уз смањење трошкова и повећање расположивости и техничке исправности возних јединица. Планирана је изградња хале за одржавање ЕМГ 413, хале за одржавање путничких кола са откачивањем са анексом (радионице и помоћне просторије), хале за спољно прање са анексом, зграде пријема и отпреме возова, мерне станице за дијагностику возних средстава, котларнице са компресорском станицом, пумпне станице са надстрешницом, објекта за привремено складиштење отпада, коначишта и ограде око комплекса. Такође, финансираће се реконструкција и санација постојећих објеката и инфраструктуре (горњи и доњи строј пруге) и завршетак радова на започетим објектима, и то хале за одржавање ЕМГ 412, хале потподног струга, складишта песка, складишта уља и воде.

Укупна вредност Пројекта износи 52.000.000 евра, за чије финансирање је Банка одобрила Републици Србији две кредитне линије и сходно томе, за сваку о њих закључује са зајмопримцем и гарантом посебне уговоре.

За прву фазу Пројекта обезбеђена су средства у износу од 30.000.000 евра на основу Уговора о зајму (Пројекат техничко-путничке станице (ТПС) Земун – фаза 1) између Европске банке за обнову и развој и Акционарског друштва за железнички превоз путника „Србија Воз”, Београд и Уговора о гаранцији (Пројекат техничко-путничке станице (ТПС) Земун – фаза 1) између Републике Србије и Европске банке за обнову и развој, закључених 7. децембра 2017. године. Наведени уговор о гаранцији је потврђен у Народној скупштини 19. априла 2018. године („Службени гласник РС - Међународни уговори”, број 3/18).

За финансирање друге фазе Пројекта одобрена су средства у износу од 22.000.000 евра, од чега ће 17.000.000 евра бити намењено за завршетак комплекса ТПС Земун, а 5.000.000 евра за набавку управљачког информационог система, у циљу побољшања и обједињавања постојећег дезинтегрисаног информационог система савременим решењем које би интегрисало све главне пословне функције у Акционарском друштву за железнички превоз путника „Србија Воз”, Београд и укључило: ERP (Enterprise Resource Planning-планирање ресурса у предузећу) софтверски пакет (модули за финансије и рачуноводство, контролу, набавке, управљање залихама, одржавање возних средстава, људске ресурсе, управљање капиталом), Систем за унапређење продајне мреже (набавка мобилних терминала и on line система продаје претплатних и појединачних возних карата, мобилних апликација за оперативне системе Android и IOS, стабилних аутомата за продају карата) и on line систем за управљање енергијом.

Законом о буџету Републике Србије за 2018. годину („Службени гласник РС”, број 113/17) предвиђено је давање гаранције Републике Србије Европској банци за обнову и развој у износу до 22.000.000 евра по основу задужења Акционарског друштва за железнички превоз путника „Србија Воз”, Београд, као зајмопримца, за финансирање друге фазе наведеног пројекта. На тај начин је обезбеђен правни основ за закључивање овог кредитног аранжмана и давање државне гаранције у оквиру лимита утврђеног законом којим се уређује буџет Републике Србије.

Закључком Владе 05 Број: 48-8294/2018 од 14. септембра 2018. године, утврђена је Основа за вођење преговора са Банком у вези са одобравањем зајма Акционарском друштву за железнички превоз путника „Србија Воз”, Београд, чији су представници заједно са представницима Министарства финансија и Министарства грађевинарства, саобраћаја и инфраструктуре учествовали у преговорима за закључивање Уговора о зајму и Уговора о гаранцији, чије је нацрте Влада прихватила/усвојила истим, напред наведеним закључком.

Потврђивање Уговора о гаранцији у Народној скупштини и континуирано важење државне гаранције, дате у корист Банке за измирење обавеза зајмопримца, предуслови су за исплату одобрених средстава и спровођење закљученог Уговора о зајму.

У циљу координације, управљања, праћења и оцењивања свих аспеката реализације Пројекта, укључујући набавку предвиђених добара, радова и услуга, зајмопримац је у складу са пројектним задатком у претходној фази формирао Јединицу за реализацију Пројекта са адекватним ресурсима и особљем одговарајућих квалификовација, коју ће до краја реализације Пројекта одржавати оперативном, на начин задовољавајући за Банку. Поред средстава зајма за финансирање набавки роба и услуга за спровођење Пројекта у две фазе, Банка је одобрила бесповратна средства техничке сарадње у износу до 689.300 евра, за ангажовање реномираних консултаната који ће вршити спровођење надзора добара, радова и услуга у оквиру Пројекта и пружати подршку Јединици за реализацију Пројекта. Консултанти за енергетску ревизију Пројекта финансираће се из посебног Програма техничке помоћи за одрживи транспорт, док ће финансирање услуга консултаната за правну анализу законодавног и регулаторног оквира којим је регулисано корпоративно управљање зајмопримца, бити обезбеђено из средстава Специјалног акционарског фонда Банке у оквиру Регионалног програма за унапређење корпоративног управљања.

Према одредбама Стандардних услова банке од 1. децембра 2012. године, које Банка примењује у својој пословној политици и пракси, односно приликом одобравања зајмова клијентима уз државни гаранцију, овај зајам је одобрен под следећим условима:

* износ задужења 22.000.000 евра;
* период расположивости зајма је до 31. маја 2022. године;
* очекивани рок за завршетак Пројекта је 31. мај 2022. године;
* исплата средстава зајма вршиће се у траншама, чији је минимални износ 200.000 евра;
* период доспећа зајма је 15 година, укључујући период почека од 3,5 године тј. до 15. маја 2022. године;
* датуми плаћања обавеза које доспевају по основу камате, провизије на неповучена средства и главнице су 15. мај и 15. новембар сваке године;
* зајмопримац ће зајам отплаћивати у 24 једнаке полугодишње рате, при чему је први датум отплате главнице 15. мај 2022. године, а последњи 15. новембар 2033. године;
* примена варијабилне каматне стопе једнаке референтној каматној стопи - шестомесечни ЕУРИБОР+ фиксна маржу од 1%, уз могућност да се каматна стопа фиксира ако се процени да је то повољнија опција са становишта управљања јавним дугом;
* предвиђена могућност превремене отплате, као и отказивања зајма у минималном износу од 2.000.000 евра, ако зајам подлеже варијабилној каматној стопи, односно 3.000.000 евра, ако зајам подлеже фиксној каматној стопи;
* провизија која се плаћа банци за неискоришћени део зајма од 0,5% годишње;
* приступна накнада која се једнократно плаћа банци из средстава зајма у износу од 1% (220.000 евра) од износа главнице зајма.

Уговором о гаранцији предвиђено је да Република Србија безусловно гарантује, као примарни дужник, а не само као гарант, уредно и благовремено плаћање свих доспелих износа и извршавање преузетих обавеза зајмопримца у складу са Уговором о зајму.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се потврђивање Уговора о гаранцији (Пројекат техничко-путничке станице (ТПС) Земун – фаза 2) између Републике Србије и Европске банке за обнову и развој, потписаног у Београду, 9. октобра 2018. године у оригиналу на енглеском језику.

Одредба члана 2. Предлога закона садржи текст Уговора о гаранцији (Пројекат техничко-путничке станице (ТПС) Земун – фаза 2) између Републике Србије и Европске банке за обнову и развој, у оригиналу на енглеском и преводу на српски језик.

У одредби члана 3. Предлога закона уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона обезбеђиваће се средства у буџету Републике Србије.

Законом о буџету Републике Србије за 2018. годину („Службени гласник РС”, број 113/17), у члану 3. опредељен је износ до 22.000.000 евра за давање гаранције Републике Србије Европској банци за обнову и развој за задуживање Акционарског друштва за железнички превоз путника „Србија Воз”, Београд, ради финансирања фазе 2 Пројекта.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Разлози за доношење овог закона по хитном поступку, сагласно члану 167. Пословника Народне скупштине („Службени гласник РС”, број 20/12 - пречишћен текст), произлазе из чињенице да је услов за повлачење средстава зајма ступање на снагу гаранције Републике Србије, како би Акционарско друштво за железнички превоз путника „Србија Воз”, Београд у што краћем року отпочело реализацију Пројекта и коришћење одобрених средстава.